KEISTA PASAKA
Gyveno kartą žmogus, kurs vietoj galvos ant pečių tuščią moliūgą turėjo. Dideliai gražus anas nebuvo, ale vis tiek troško būti Pats Pirmas. Toks jau anas buvo žmogus. Vietoj liežuvio jam iš gerklės ąžuolo lapas tįsojo, dantys peiliuku išrakinėti buvo, o vietoj akių dvi skylės žiojos. Kožnoj skylėj po žvakigalį degė. Tokios jau ano akys buvo. Regėt su tokiom sunku, ale žmogus vis pūtėsi, kad geresnius veizolus nei kiti turįs. Ant moliūgo galvos dar nešiojo aukštą skryblių, kurį nusitraukdavo su kuom bekalbėdamas. Toks jau anas mandagus buvo.

Išėjo kartą žmogus pasivaikščioti. Ir čia papūtė stiprus vėjas, ir akis žmogaus užgesino. Kad ir kaip stengėsi vėlek įsidegt, ale ugnies neturėjo. Ėmė tada abu žvakigaliai pas žmogų raudoti, kad kelio namo neberanda. Atsisėdo žmogus ant žemės, moliūgo galvą abiem rankom suėmė ir numirti tetroško. Bet mirtis taip lengvai neatėjo. Pirmiausia jonvabalis atskrido ir ąžuolo lapą iš gerklės ėdė, tada paukštis atskrido ir skylę moliūgo kaukolėje snapu mušė, paskiausiai vaikas atėjo ir abu žvakigalius nugriebė. Dabar žmogus jau ir numirti galėjo. Ale jonvabalis ąžuolo lapą tebeėda, paukštis snapu tebemuša irgi vaikas su žvakigaliais bovijasi.

O jūs, Lietuvos žmoneliai irgi sveteliai iš kitų valsčių, turėsit galimybę gyvai išvysti MOLIŪGO GALVĄ ir kitus žmogiškus dyvus ant parodos, kuri Vilniaus mieste bus paviešinta. Esat delikatniai informuojami, kad šiuolaikiniai kūriniai apie visokius monus, kermošių, gyvus nabašninkus irgi kitus juodus dalykus, bus rodomi tik du mėnesiu. Parodai nuo rugių sėjos dvidešimt trečiosios iki lapų kritimo dvidešimtosios dienos kuratoriai surado didelę smuklę, garsėjančią kaip ŠMC, kuri stovi Vokiečių gatvėj antru numeriu pažymėta.

Bilietas čia tik 6 litus kaštavoja

Išdygo ta smuklė tūkstantis devyni šimtai šešiasdešimt aštuntais Viešpaties metais, o lygiai po dvidešimt keturių metelių stojo jon naujas šinkorius ir smuklę naujai išmaliavojo. Ir pasidarė ji pirma smuklė ant visų šiaurės šalelių, ir didžiausia iš visų, 2400 metrų kvadratinių apskėtus. Ale sklinda plačiai gandas ne tik apie šnapsą ir uliavones, bet ir apie nematytas parodas, negirdėtas šnektas, vaidinimus, nesvietiškai naujas filmas ir muzikas, kurias toj smuklėj visiem rodo ir paklausyt duoda. Turi ta smuklė pasidirbus ir savo laidą televizoriui, „ŠMC TV“ vadinamą, ir magaziną neploną, „ŠMC Interviu“ šaukiamą.

Daug keistuolių ŠMC paviliojo, kad linksmintųs patys ir kitus linksmintų, ir gerai aniems tas išeina. Kai kurie sveteliai yr žinomi ant viso svieto. Kiti gi artimiausi jų prieteliai irgi šposus krėst moka. Antai kartą Yoko Ono pasturgalį savo nutraukė, o tie iš nuotraukų tapetus pasidirbo. Eglė Rakauskaitė gi į medų įvirtus miegoti leidosi, Keithas Wilsonas balą ant kiemo padarė, Pierre’as Bismuthas ant sienos peckiot ėmė ir va kas pasidarė – „ŠMC smuklėj kožną valandą po moterą papirosą užtraukia“. Tuomtarp Evaldas Jansas savo vežimaityje, kur ant kiemo stovi, kanapę pucavojo, o Artūras Raila visą šmotą savo prietelių vidun šaukė su birzgalais po aslą duotis ir ratus savo pakampiais statytis. Va, kokia ta smuklė padabna, neprajok nesustojęs!

Ir klausk nieko nebijodams ŠMC smuklės gizelių per info@cac.lt arba tel: 85 2609531, arba eik drąsiai į smuklės prieangius: www.cac.lt irgi www.ultimiere.com kaip ir www.blackmarkets.lt